ሚኒስቴሩ የደረሱ ሰብሎች በወቅቱ እንዲሰበሰቡ ጥሪ አቀረበ
በመላ አገሪቱ  ወቅቱን ያልጠበቀ   ዝናብ  በደረሱ ሰብሎች ላይ  ጉዳት  እንዳያደርስ ለመከላከል አርሶአደሩ  የደረሱ ሰብሎችን  ወወቅቱ   መሰብስብ እንደሚገባው የእርሻና ተፈጥሮ ሐብት ልማት ሚንስቴር ጥሪ አቀረበ ፡፡የሚንስቴሩ የሕዝብ ግንኙነት ኃላፊ አቶ አለማየሁ ብርሃኑ ለዋሚኮ እደገለጹት በተያዘው የመኸር የምርት ወቅት የደረሱ ሰብሎች ወቅቱን ባልጠበቀ ዝናብ እንዳይበለሹ አርሶ አደሩ፣ የግብርና ባለሙያዎችና ህብረተሰቡ ተገቢውን የተቀናጀ  ቅድመ ዝግጅት በማድረግ የደረሱ  ሰብሎችን በወቅቱ መሰብስብ ይገባዋል፡፡የብሔራዊ ሜትሪዮሎጂ ኤጀንሲ በሠጠው የአየር ሁኔታ ትንበያ መረጃ  መሠረት እንደ ደቡብ ምዕራብ ባሉ አንዳንድ የሀገሪቱ ክፍሎች ዝናቡ ዘግይቶ የመውጣት አዝማሚያ እያየ እንደሆነና አርሶ አደሩ ተገቢውን ጥንቃቄና ዝግጅት በማከናወን የደረሱ ሰብሎችን መሰብሰብ እንደሚገባው ተጠቁሟል፡፡በአንዳንድ ሀገሪቱ ክፍሎች በተለይም እንደ ሰሊጥ ያሉ ሰብሎች እየተሰበሰቡ ሲሆን፣ ለማሳያነትም አስካሁን ድረስ 820 ሺህ ኩንታል ሰሊጥ እንደተሰበሰበና ይህ ተግባር በሌሎች የደረሱ ሰብሎችም ተጠናክሮ እንደሚገባ ተጠቅሷል፡፡በተያዘው የመኸር ወቅት 12 ነጥብ 7 ሚሊየን ሄክታር መሬት በዘር ለመሸፈን ታቅዶ 13 ነጥብ 2 ሚሊየን ሄክታር መሬት በዋና ዋና ሰብሎች በዘር መሸፈኑንና ክንውኑ የዕቅዱን 105 በመቶ በላይ እንደሆነ አቶ አለማየሁ አክለው ገልጸዋል፡፡ ባለፈው የመኸር ምርት በነበረው የዝናብ እጥረት ምክንያት  የተከሰተውን የምርት መቀነስ ማካከስ በሚያስችል ሁኔታ የተከናወኑ ተግባራት ውጤት እያስመዘገቡ እንደሆነ አቶ አለማየሁ ጠቁመዋል፡፡ሚንስቴሩ ምርትና ምርታማነትን ለማሳደግ እንዲቻል ከ1 ሚሊየን ኩንታል በላይ የሚሆን ምርጥ ዘርና ከ8 ሚሊየን በላይ የሚሆን ማዳበሪያ ለአርሶ አደሮች በማከፋፈል ለመኸር እርሻ ሥራ እንዲጠቀሙበት አድርጓል፡፡  በምርት ረገድም 345 ሚሊየን ኩንታል ምርት ለመሰብሰብ እንደታቀደ ታውቋል፡፡ ምርታማነትን ለማሳደግ እየተከናወኑ ባሉት ተግባራት በተለይም በሁለተኛው የዕድገትና ትርንስፎርሜሽን ዕቅድ መጨረሻ ምርታማነትን ወደ 406 ሚሊየን ኩንታል ለማድረስ የተቀመጠውን ግብ ለማሳካት በሚያስችሉ አበረታች ውጤቶች  እየተመዘገቡ እንደሆነም አቶ አለማየሁ ተናግረዋል፡፡የአሜሪካ መጤ ተምችን ለመከላከል በተደረገው ርብርብ ከ646ሺህ ሄክታር  በላይ መሬት ውስጥ ከ617 ሺህ በላይ ሄክታር የሚሆነውን ወይም 95 በመቶ ያህሉን መከላከል ተችሏል። ወረርሽኙን በባህላዊ መንገድ በመከላከሉ ተግባር ከ1 ነጥብ 5 ሚሊየን በላይ አርሶ አደሮች እንደተሳተፉበትና 240 ሺህ 193 ሊትር ጸረ-ተባይ ኬሚካል ጥቅም ላይ መዋሉንም ታውቋል፡፡ተምቹ ምርታማነት ላይ የጎላ አሉታዊ ተፅዕኖ ሊያደረስ የሚችልበት ሁኔታ ባይኖርም ተምቹ ራሱን የመደበቅ ባህሪይ ስላለው አርሶ አደሩና የግብርና ባለሙያዎች የመከላከልና የመቆጣጠር ሥራዎችን አጠናክረው ሊቀጥሉ እንደሚገባም ጠቁመዋል፡፡ 